钦定古今图书集成/明伦汇编/氏族典/第619卷 > 《郑樵通志》 > 乞伏炽磐
## 钦定古今图书集成/明伦汇编/氏族典/第619卷 > 《郑樵通志》 > 乞伏炽磐

按《晋书乞伏国仁载记》：“炽磐，干归长子也。性勇果英
毅，临机能断，权略过人。干归返政，立炽磐为太子。干
归死，义熙六年，炽磐袭伪位，大赦，改元曰永康。弟延
祚为禁中录事。义熙九年，遣其龙骧乞伏智达、平东
王松寿讨吐谷浑树洛干于烧河，大破之。秃发傉檀
西征乙弗，炽磐攻之，遂入乐都，傉檀降。炽磐既兼傉”
檀，兵强地广，置百官，立其妻秃发氏为王后。元熙元
年，立其第二子慕末为太子，大赦境内，改元曰《建弘》。
炽磐在位七年，而宋氏受禅，以宋元嘉四年死。子慕
末嗣伪位，在位三年，为赫连定所杀。